## Pravilnik o zdravstvenoj kontroli bilja i kontroli sredstava za zaštitu bilja u prometu preko državne granice

### NN 12/1995 (24.2.1995.), Pravilnik o zdravstvenoj kontroli bilja i kontroli sredstava za zaštitu bilja u prometu preko državne granice

# MINISTARSTVO POLJOPRIVREDE I ŠUMARSTVA

Na temelju članka 28. stavka 4., članka 29. stavka 5,
članka 30. stavka 6., članka 31. stavka 4, članka
32 stavka 4., članka 35. stavka 4., članka 36. stavka 4.
i članka 37. stavka 3. Zakona o zaštiti bilja ("Narodne novine",
br 10/94 i 19/94), ministar poljoprivrede i šumarstva donosi

## Pravilnik

### o zdravstvenoj kontroli bilja i kontroli sredstava za zaštitu bilja u prometu preko državne granice

I. OPĆE ODREDBE

Članak 1.

Ovim se Pravilnikom određuje: način obavljanja obvezatnog
zdravstvenog pregleda pošiljaka bilja što se uvoze, izvoze i pretovaruju
u provozu; uvjeti uz koje se pošiljke bilja smiju uvoziti, izvoziti i provoziti;
vrste sadnog materijala koje podliježu praćenju zdravstvenog stanja;
vrste bilja čiji se promet ograničava ili zabranjuje; vrste
bilja koje se uvoze radi uzgoja, a za koje je određen karantenski nadzor;
uvjeti karantenskog nadzora nad biljem koje se uvozi; uvjete kojima moraju
udovoljavati objekti za sigurno i kvalitetno obavljanje zdravstvenog pregleda
pošiljaka bilja na graničnim prijelazima preko kojih se obavlja
promet bilja; način izvješćivanja o prispijeću pošiljke
te način potvrđivanja dokumenata o obavljenom obvezatnom zdravstvenom
pregledu pošiljaka bilja koje se uvoze i pretovaruju u provozu; obrazac
svjedodžbe o zdravstvenom stanju pošiljaka bilja što se izvoze ili reeksportiraju;
uvjeti za poduzimanje potrebnih postupaka (dezinfekcija i dezinsekcija)
pri uvozu i provozu i način obavljanja kontrole sredstava za zaštitu
bilja pri uvozu.

Članak 2.

(1) Pošiljkama bilja i biljnih proizvoda (u daljnjem tekstu pošiljke
bilja) u smislu ovoga Pravilnika razumijevaju se: 1. živo bilje, sjeme
(u botaničkom smislu) osim sjemena koje nije namijenjeno za sijanje,
sadni materijal (reznice, plemke, mladice, podloge, izdanci, pupovi, sjemenjaci,
voćne, šumske i ukrasne sadnice, cjepovi, okulanti, rasad, ukorijenjene
vriježe, korijenje, gomolji, lukovice, podanci i drugi biljni dijelovi
namijenjeni razmnožavanju), kulture jestivih gljiva, kulture biljnih tkiva
i sl;

2. biljni plodovi i sjeme koji nisu namijenjeni za sjetvu ili sadnju,
svježi i osušeni, cijeli i mehanički obrađeni (rezani, ribani,
ljušteni, drobljeni, gnječeni, tiješteni i mljeveni) plodovi voćaka,
grožđe, povrće, plodovi žitarica i lepirnjača (klipovi,
klasovi, mahune, zrnje), drugi zrnati biljni proizvodi, plodovi industrijskog,
ljekovitog, začinskog, aromatičnog, šumskog ukrasnog i samoniklog
bilja, koštice i drugi biljni plodovi i sjemenke namijenjeni ishrani ljudi
i životinja ili u druge svrhe, osim sjetve ili sadnje;

3. biljni dijelovi, svježi i osušeni (rezano cvijeće, vijenci,
šibe grane i stabla s lišćem ili bez lišća, ljekovito, začinsko
i aromatično bilje, duhan, trska i slične biljke, herbariji
i dr.);

4. brašno, prekrupa, krupica, klice i drugi proizvodi mlinske industrije,
proizvodi prehrambene industrije (slad, kvasac, škrob, pahuljice žitarica
i sl.) namijenjeni ishrani ljudi i životinja;

5. stočna hrana biljnog podrijetla koja nije obuhvaćena
točkom 3. i 4. ovoga članka (sijeno, slama, kukuruzovina,
ljuske, sačma i pogače uljarica, kopra, rezanci šečerne
repe, tapioka, dehidrirano krmno bilje, stočno brašno, mješavine
stočne hrane, pretkoncentrati i koncentrati, peletirana stočna
hrana, zrnati biljni proizvodi, ptičja hrana, žitnilom, urodica
i drugi nusproizvodi prerade i skladištenja žitarica, industrijskog ili
drugog bilja);

6. vlakna predivih biljaka (očišćena i neočišćena)
i njihovi otpaci ;

7. drvo: šumski sortimenti (oblovina - trupci, rudničko, tunelsko,
rezonantno drvo, furnirski trupci), ogrjevno i celulozno drvo, tesano,
cijepano i piljeno drvo (samice, grede, daske, letve, furnir, parket, frize,
refili, elementi, stolarija i dr.), kora drveta, sirovo pluto, liko, drvni
otpaci te drugi proizvodi i nusproizvodi šumarstva i drvne industrije na
koje se ne može primijeniti odredba stavka 2. ovoga članka;

8. ambalaža biljnog podrijetla: ambalaža od drva ili otpadaka drva,
slame, mahovine i lišća, rogoza i sl. drvene palete, pregradne i
podne daske u prijevoznim sredstvima;

9. tlo (uključujući i ostatke tla na bilju i biljnim dijelovima,
uzorke tla za pedološka i drugovrsna istraživanja), treset, stajsko gnojivo,
kompost, guano, glisnjak i drugi supstrati kao stanište bilja. (2) Ako
je kemijskim, toplinskim, mehaničkim ili drugim načinom prerade
bilja otklonjena mogućnost prenošenja štetočinja bilja, proizvodi
iz stavka 1. ovoga članka ne smatraju se biljem u smislu ovoga Pravilnika
i ne podliježu obvezatnom zdravstvenom pregledu (pržena kava, prženi bajam,
pržene pistacije i suncokret, tjestenina, škrob, upredena i kemijski prerađena
biljna vlakna, pareni parket, iverica, panel ploče, pareni furnir,
prerađeno pluto, impregnirano drvo, prerađena pletarija, tjestenina,
sterilizirani supstrati i sl.).

Članak 3.

Obvezatni zdravstveni pregled pošiljke bilja obuhvaća: 1. pregled
isprava koje prate pošiljku bilja; 2. pregled prijevoznog sredstva, osim
prijevoznog sredstva za zrakoplovne, poštanske, kontejnerske i komadne
pošiljke bilja; 3. pregled ambalaže; 4. pregled bilja; 5. evidenciju o
pregledu pošiljke bilja i nalazu.

Članak 4.

(1) Svjedodžba o zdravstvenom stanju bilja (u daljnjem tekstu: fitocertifikat)
koja prati pošiljku bilja pri uvozu i provozu mora biti otiskana prema
sadržaju utvrđenom u Međunarodnoj konvenciji za zaštitu bilja i
popunjena na engleskom, francuskom, njemačkom ili ruskom jeziku.
(2) Kad je fitocertifikat iz stavka 1. ovoga članka izdan u zemlji
izvoznici koja nije ratificirala Međunarodnu konvenciju za zaštitu
bilja, uvažit će se fitocertifikat izdan po propisima te zemlje ako
po osnovnom sadržaju odgovara zahtjevima predviđenim ovim Pravilnikom.
(3) Nakon obavljenog pregleda fitocertifikat se zadržava i čuva
u pismohrani granične inspekcije zaštite bilja, za sjeme i sadni
materijal - tri godine, a za ostalo bilje dvije godine. (4) Pošiljke bilja
koje se uvoze iz zemlje ili provoze kroz zemlju koja nije zemlja podrijetla
tog bilja, moraju imati fitocertifikat za reeksport prema obrascu za pošiljke
bilja u reeksportu, uz koji je priložen izvorni fitocertifikat zemlje podrijetla
ili ovjerena kopija. (5) Kad se iz susjednih zemalja, iz jednog mjesta,
uvozi veća količina bilja za industrijsku preradu (korijen
šećerne repe, sijeno, slama, celulozno drvo i sl.) i kad je u zemlji
proizvodnje granična inspekcija zaštite bilja Republike Hrvatske
obavila pregled u polju ili skladištu, sve pošiljke koje se uvoze u jednom
danu može iznimno pratiti jedan fitocertifikat, kad granična inspekcija
zaštite bilja ocijeni da nema opasnosti od unošenja karantenskih štetočinja.
(6) Fitocertifikat iz stavka 1., 2. i 3. ovog članka važi najviše
14 dana od dana izdavanja do prelaska granice zemlje u kojoj je izdan.

Članak 5.

Klauzula koju granična inspekcija zaštite bilja Hepublike Hrvatske
stavlja na isprave koje prate pošiljku bilja ili pošiljku sredstava za
zaštitu bilja koja se uvozi ili pretovaruje u provozu mora sadržavati i
podatke o mjestu i datumu pregleda, potpis i ovjeru pečatom granične
inspekcije zaštite bilja.

Članak 6.

(1) Uvoznici, provoznici, prijevoznici, putnici, osoblje prijevoznih
sredstava i carina, dužni su o prispijeću pošiljke bilja koja se
uvozi ili pretovaruje u provozu i pošiljke sredstva za zaštitu bilja koja
se uvozi izvijestiti graničnu inspekciju zaštite bilja prema odredbama
članka 23. ovoga Pravilnika. (2) Popis prijavljenih i pregledanih
pošiljaka bilja pri uvozu, izvozu i provozu bilja što ga fizičke
osobe unose ili iznose preko granice i popis pošiljaka sredstava za zašitu
bilja koja se uvoze, vodi se u Knjigama uvoza, izvoza i provoza i Knjigama
uvoza sredstava za zaštitu bilja. (3) U dokumentaciji granične inspekcije
zaštite bilja čuvaju se, u posebnim zbirkama nalazi štetočinja
bilja za svaku nađenu vrstu i pošiljku i obrazac nalaznog listića
u koji se upisuju podaci o pošiljci, sadržaju nalaza i identifikaciji i
verifikaciji taksona.

II. OBVEZATNI ZDRAVSTVEN1 PREGLED POŠILJAKA BILJA I KONTROLA
POŠILJAKA SREDSTAVA ZA ZAŠTITU BILJA PRI UVOZU

Članak 7.

Radi sprečavanja unošenja i proširenja štetočinja bilja
i biljnih proizvoda u Republiku Hrvatsku, zabranjen je uvoz živih karantenskih
štetočinja bilja određenih u listama karantenskih štetočinja
bilja.

Članak 8.

(1) Pregled pošiljke bilja pri uvozu započinje pregledom isprava
koje prate pošiljku i to: 1. fitocertifikata ili rješenja kad se pošiljka
uvozi prema odredbi članka 35. Zakona o zaštiti bilja (u daljnjem
tekstu: Zakon) ; 2. odobrenja Ministarstva poljoprivrede i šumarstva (u
daljnjem tekstu: Ministarstvo) prema posebnim uvjetima određenim ovim
Pravilnikom; 3. teretnog lista, brodske teretnice, popratnice, računa
i drugih isprava koje prate pošiljku bilja. (2) Isprave iz stavka 1. ovoga
članka pregledavaju se radi: 1. identifikacije pošiljke bilja; 2.
utvrđivanja udovoljava li pošiljka uvjetima propisanim Zakonom; 3.
procjene opasnosti od unošenja karantenskih štetočinja bilja.

Članak 9.

1) Pošiljka bilja identificira se provjerom podataka u fitocertifikatu
i uporedbom podataka iz neke od pratećih isprava s oznakama na ambalaži,
pakiranju i utvrđenim sadržajem pošiljke bilja. (2) Najmanje na jednoj
ispravi, osim trgovačkog naziva, mora biti naveden botanički
naziv roda ili vrste, a za sjeme i sadni materijal i naziv kultivara (sorte
ili hibrida)

Članak 10.

(1) Fitocertifikat nije obvezatan za: 1. sušeno voće i povrće,
sušene i svježe gljive, začine, čajeve, sušeno ljekovito
bilje i herbarije, 2. ambalažu biljnog podrijetla koja nije bila upotrebljavana;
3. treset u izvornom pakiranju; 4. proizvode prehrambene industrije biljnog
podrijetla (tjestenina, slad, škrob, kvasac, pahuljice žitarica); 5. prerađevine
životinjskog podrijetla (riblje, koštano, mesno, krvno brašno i dr.); 6.
pošiljke hrvatskog podrijetla koje nisu istovarene i koje se vraćaju
u Republiku Hrvatsku; 7. plodove voća i povrća za prehranu
do 5 kg, po vrsti bilja; 8. bukete rezanog cvijeća i vijence kad
nisu za prodaju; 9. kulture jestivih gljiva; 10. kulture biljnih tkiva
što ih uvoze pravne osobe koje se bave selekcijom, uvođenjem novih
vrsta, sorti linija i hibrida, ili zaštitom bilja, ili izradom zbirki bilja,
ili održavanjem banke genetskog materijala, ili koje razmjenjuju botaničke
uzorke bilja; 11. vodene biljke za akvarije; 12. sjeme kaktusa i kaktuse
bez supstrata; (2) Fitocertifikat nije potreban ni u slučajevima
u kojima je međudržavnim ugovorima o pograničnom prometu predviđeno
da se ne izdaje.

Članak 11.

(1) Fitocertifikat za pošiljku sjemena (označenog kao sjeme za
sjetvu, sadnju ili razmnožavanje) i sadnog materijala, uz opće podatke,
osim kada to ovim Pravilnikom nije drugačije određeno, mora
sadržavati i dopunsku izjavu: "Bilje potječe od biljaka koje
nisu bile zaražene karantenskom štetočinjom bilja. Proizvodnju je
tijekom vegetacije kontroliralo nadležno tijelo za zaštitu bilja zemlje
podrijetla". (2) Dopunska izjava za reeksportne pošiljke bilja koje
se uvoze mora se nalaziti na izvorniku ili kopiji fitocertifikata zemlje
podrijetla bilja. (3) Dopunska izjava iz stavka 1. ovoga članka
nije potrebna za uzorke sjemena samoniklog bilja kad ga uvoze pravne osobe
koje se bave selekcijom i uvođenjem novih sorti, linija i hibrida,
ili zaštitom bilja, ili izradom zbirki bilja, ili održavanjem banke genetskog
materijala. (4) Fitocertifikat za pošiljku voćnog ili loznog sadnog
materijala mora sadržavati i dopunsku izjavu: "Matične biljke
su ispitane laboratorijskom metodom i nisu nađeni uzročnici
karantenskih viroza i mikoplazme." Članak 12. Fitocertifikat
za pošiljku živog bilja i njegovih dijelova (osim plodova i sjemena) iz
rodova Amelanchier Chaenomeles, Cotoneaster Crataegus, Cydonia, Eriobotrya,
Malus, Mespilus, Pyracantha, Pyrus, Sorbus i Stranvaesia mora sadržavati
dopunsku izjavu: "Bilje potječe od biljaka koje su uzgojene
ns polju koje je u posljednje dvije godine kontroliralo nadležno tijelo
za zaštitu bilja zemlje podrijetla, te na tom polju i području 10
km oko tog polja tlije bilo pojave Erwinia amylovora".

Članak 13.

(1) Fitocertifikat za pošiljku krumpira mora sadržavati dopunsku izjavu:
"Pošiljka potječe sa zemljišta na kojem nikada nije nađen
Synchytrium endobioticum. Tlo je ispitano na odsustvo Globodera pallida
i Globodera rostochiensis. Pošiljka nije zaražena s Clavibacter michiganensis
ssp. sepedonicus, Pseudomonas solanacearum, Potato viruses (izvaneuropski),
Potato spindle tuber viroid i drugim karantenskim štetočinjama krumpira".
(2) Kad je pošiljka krumpira namijenjena za sadnju, fitocertifikat mora,
osim izjave iz stavka 1. ovoga članka, sadržavati izjavu iz članka
11. stavka 1. ovoga Pravilnika.

Članak 14.

Fitocertifikat za pošiljku živog bilja i njegovih dijelova koji služe
za razmnožavanje (osim sjemena), rodova i vrsta Apium graveolens, Capsicum
spp. Chrysanthemum spp, Cucumis spp., Dianthus caryophyllus, Gerbera spp.,
Gypsophila spp., Lectuca spp., Senecio x hybridum i Lycopersicon lycopersicum"
rezanog cvijeća: Chrysanthemum spp., Dianthus caryophyllus, Gerbera
spp., Gypsophila spp., Senecio x hybridum i lisnatog povrća Apium
spp., Beta spp., Brasslca spp., Lactuca spp. i Spinacia spp., podrijetlom
iz zemalja Južne, Srednje i Sjeverne Amerike, mora sadržavati dopunsku
izjavu: "Bilje potječe od zdravih biljaka. Na mjestu proizvodnje
nije bilo pojave Amauromyza maculosa, Liriomyza sativa i Liriomyza huidobrensis.
Tijekom tri mjeseca prije otpreme pošiljke, najmanje svakog mjeseca, nadležno
tijelo zemlje izvoznice pregledalo je uzgajane biljke tijekom vegetacije".
Dopunska izjava istog sadržaja potrebna je za bilje istih rodova i vrsta
ako je bilje podrijetlom i iz: Austrije, Belgije, Francuske, Malte, Nizozemske,
Portugala, Španjolske i Velike Britanije, s tom razlikom da se odnosi samo
na vrstu Liriomyza huidobrensis.

Članak 15.

Pošiljka bilja mora biti očišćena od tla Kad se utvrdi
da se u pošiljci bilja nalazi tlo pošiljka mora sadržavati dopunsku izjavu:
"Tlo je pregledano i nisu utvrđene karantenske vrste nematoda
i Synchytrium endobioticum". Članak 16. Kad fitocertifikat
ima nedostatke (nedovoljni ili netočni podaci o pošiljci, neovjereni
ispravci, nedostatak propisane dopunske izjave na fitocertifikatu, botaničkih
naziva za sjeme i sadni materijal i podataka o podrijetlu sjemena i sadnog
materijala i sl.) granična inspekcija zaštite bilja donijet će
rješenje o zabrani uvoza pošiljke.

Članak 17.

Pošiljka sjemena i sadnog materijala pakira se u ambalažu koja nije
prethodno upotrebljavana.

Članak 18.

(I) Kad pošiljka bilja stigne na granični prijelaz bez fitocertifikata
koji je obvezatan, granična će inspekcija zaštite bilja bez
pregleda pošiljke donijeti rješenje o zabrani uvoza pošiljke, a na teretni
list, carinsku deklaraciju ili drugu ispravu koja prati pošiljku stavit
će klauzulu: "Zabranjuje se uvoz. Pošiljka prispjela bez fitocertifikata".
(2) Granična inspekcija zaštite bilja naredit će rješenjem
da se pošiljka iz stavka 1. ovoga članka vrati pošiljatelju, a kad
se radi o poštanskoj pošiljci da se vrati pošiljatelju ili uništi. (3)
Kad granična inspekcija zaštite bilja utvrdi da pošiljka sredstva
za zaštitu bilja koja se uvozi ne udovoljava odredbama Zakona donijet će
rješenje o zabrani uvoza pošiljke, a na prateću ispravu stavit će
klauzulu: "Zabranjuje se uvoz". (4) Kad pošiljka bilja i pošiljka
sredstva za zaštitu bilja pri uvozu i provozu s pretovarom prijeđe
granični prijelaz bez prijave i bez potvrde granične inspekcije
zaštite bilja i stigne u mjesto izvan njenog sjedišta, granična
inspekcija zaštite bilja ili inspekcija zaštite bilja, koja sazna za takvu
pošiljku, izvijestit će o tome Ministarstvo. Takva pošiljka ne može
se pregledati bez odobrenja Ministarstva.

Članak 19.

Kad pošiljka bilja ima fitocertifikat ili kad za pošiljku bilja fitocertifikat
nije propisan, granična inspekcija zaštite bilja obavit će
obvezatni zdravstveni pregled bilja.

Članak 20.

Kad se pri pregledu prijevoznog sredstva utvrdi da je bilje koje se
u njemu nalazi, kao živežna namirnica ili za ukras, zaraženo karantenskom
štetočinjom bilja ili je uvoz odnosno provoz tog bilja zabranjen
ili ograničen, granična inspekcija zaštite bilja rješenjem
će narediti prijevozniku postupke što ih mora poduzeti dok se prijevozno
sredstvo nalazi na području Republike Hvatske.

Članak 21.

(1) Uvjeti za sigurno i kvalitetno obavljanje zdravstvenog pregleda
pošiljke bilja ili pošiljke sredstva za zaštitu bilja jesu: 1. pošiljka
bilja i pošiljka sredstva za zaštitu bilja mora se nalaziti na području
graničnog prijelaza ili pod carinskim nadzorom sukladno carinskim
propisima. 2. prijevozno sredstvo mora biti otvoreno, tako da se može nesmetano
prići svakom dijelu pošiljke, 3. na graničnom prijelazu mora
postojati uređaj ili jama za spaljivanje i kemijsko uništavanje pošiljke
bilja. (2) Na željezničkom prijelazu pošiljka mora biti postavljena
na posebni kolosijek ili paralelne kolosijeke za pregled ili na rampi uz
carinsko skladište. Kolosijeci moraju biti osigurani od manevriranja postavljanjem
zaključanih iskliznica, a visokonaponska mreža mora biti isključena.
(3) Na cestovnom graničnom prijelazu pošiljka mora biti na označenom
prostoru za parkiranje s odgovarajućom nadstrešnicom, rampom i prostorom
za pregled bilja. (4) Pri pregledu brodske pošiljke brod mora biti vezan
u luci, a pošiljka mora biti na brodu ili, po odobrenju granične
inspekcije zaštite bilja, u carinskom skladištu u kojem su osigurani manipulativni
stol i odgovarajuća rasvjeta. (5) Na riječnom graničnom
prijelazu pošiljka se pregledava u prijevoznom sredstvu kad je do prijevoznog
sredstva omogućen siguran pristup odnosno prijevoz ili, po odobrenju
granične inspekcije zaštite bilja, u lučkom carinskom skladištu,
u kojem su osigurani manipulativni stol i odgovarajuća rasvjeta.
(6) Zrakoplovna, komadna i poštanska pošiljka pregledava se u carinskom
skladištu na za to određenom prostoru na kojem su osigurani manipulativni
stol i odgovarajuća rasvjeta. (7) Bilje što ga fizičke osobe
unose pregledava se na graničnom prijelazu ili carinskom skladištu
na za to određenom prostoru na kojem su osigurani manipulativni stol
i odgovarajuća rasvjeta. (8) Pregled kontejnerskih pošiljaka započinje
na graničnom prijelazu (pregled dokumenata), a završava na određenom
kontejnerskom terminalu gdje je osigurano otvaranje kontejnera i gdje se
nalazi granična inspekclja zaštite bilja. (9) Uvoznici, provoznici
ili prijevoznici i njihovi zastupnici dužni su graničnoj inspekciji
zaštite bilja omogućiti pregled prijevoznog sredstva i pošiljke,
osigurati otvaranje prijevoznog sredstva i pošiljke bilja, osigurati potrebnu
opremu za kvalitetan pregled (dopunska rasvjeta na mjestu rada i dr.),
uzimanje i prenošenje uzoraka i otpremu uzorka na analizu. (10) Za pregled
osjetljivog bilja u zimskom ili ljetnom razdoblju i za pregled osjetljivog
sadnog materijala, uvoznik ili njegov zastupnik je dužan osigurati uvjete
za očuvanje ispravnosti bilja i stručnu pomoćnu radnu
snagu, a odgovoran je za otvaranje, pregled i zatvaranje pakiranja sadnog
materijala

Članak 22.

Obvezatni zdravstveni pregled pošiljke bilja obavlja se u radno vrijeme
granične inspekcije zaštite bilja pri dnevnoj svjetlosti, a iznimno
noću na graničnim prijelazima za koje je to određeno posebnim
odobrenjem Ministarstva.

Članak 23.

(1) Pošiljka bilja koja se uvozi ili pretovaruje u provozu ili pošiljka
sredstva za zaštitu bilja koja se uvozi, prijavljuje se odmah, a najkasnije
u roku od 24 sata od prispijeća, u radno vrijeme granične
inspekcije zaštite bilja Prijava se podnosi pismeno ili prema procjeni
inspektora, usmeno, uz predočenje svih isprava koje prate pošiljku.
Obrazac prijave pošiljke bilja koja se uvozi ili pretovaruje u provozu
nalazi se u Prilogu V. i sastavni je dio ovoga Pravilnika. (2) Na zajedničkom
graničnom prijelazu postupak prijave pošiljke obavlja se sukladno
odredbama stavka 1. ovoga članka i tehnologijom pregleda pošiljaka
utvrđenom propisom donesenim temeljem međudržavnog sporazuma o
zajedničkom graničnom prijelazu.

Članak 24.

(1) Granična inspekcija zaštite bilja procjenjuje stupanj opasnosti
od unošenja uzročnika karantenskih štetočinja bilja radi
utvrđivanja programa i opsega pregleda (određivanja broja pakiranja
iz kojega će se uzeti uzorci, broja i veličine uzoraka, laboratorijskih
metoda pregleda, preventivnih postupaka i dr.). (2) Za procjenu stupnja
opasnosti služe respoloživi znanstveni i tehnički podaci, podaci
o ranijim nalazima, podaci o prethodnom pregledu u zemlji podrijetla ako
je takav pregled obavljen, podaci o karantenskim štetočinjama bilja
na određenim biljnim vrstama domaćinima o podrijetlu bilja, o
podrijetlu i prisutnosti tih karantenskih štetočinja bilja u zemlji
podrijelta, o pouzdarosti fitocertifikata ako je obvezan i dr. (3) Stupanj
opasnosti povećan je uvijek kada se uvozi bilje koje je domaćin
određene karantenske štetočinje bilja iz zemlje u kojoj je ista
prisutna. (4) Opasnost je manja kada se uvozi ili provozi bilje koje potječe
iz zemlje u kojoj nije utvrđena prisutnost određene karantenske
štetočinje ili ako je u zemlji podrijetla granična inspekcija
zaštite bilja, u suradnji s nadležnim tijelom za zaštitu bilja te zemlje,
obavile pregled u vrijeme vegetacije ili u skladištu.

Članak 25.

(1) Pošiljka bilja, u smislu ovoga Pravilnika je: - u željezničkom
i cestovnom prometu: jedan vagon, jedan kamion (sa ili bez prikolice),
jedan tegljač ili jedan kontejner; - u zrakoplovnom prometu te u
zbirnom vagonu, kamionu ili kontejneru: prema prijevoznoj ispravi (može
sadržavati više paketa, kutija ili vreća); - u pomorskom i riječnom
prometu: - istovrsna roba prispjela po jednoj teretnici ili - istovrsna
roba prispjela po više teretnica i/ili više certifikata, ali iz iste luke,
od istog pošiljatelja, za istog primatelja i ako je kao jedna pošiljka
prijavljena za carinjenje ; - u poštanskom prometu: jedno pakiranje; -
u putničkom prometu: bilje koje nosi jedan putnik ili član
posade prijevoznog sredstva. (2) Jedna se pošiljka bilja može sastojati
iz jedne ili više partija (lotova).

Članak 26.

Granična inspekcija zaštite bilja uzima uzorke bilja radi utvrđivanja
zdravstvenog stanja bez naknade vrijednosti uzoraka. Kad granična
inspekcija zaštite bilja posumnja da je pošiljka bilja zaražena karantenskom
ili gospodarski važnom štetočinjom bilja (skrivena zaraza) povjerit
će, o trošku uvoznika, laboratorijski pregled Zavodu za zaštitu bilja
u poljoprivredi i šumarstvu Republike Hrvatske (u daljnjem tekstu Zavod).
O uzetim uzorcima bilja, granična inspekcija zaštite bilja izdaje
potvrdu prijevozniku bilja.

Članak 27.

Kad laboratorijski pregled uzoraka sjemena i sadnog materijala traje
duže, a na graničnom prijelazu nema potrebnog skladišnog prostora,
granična inspekcija zaštite bilja može rješenjem dopustiti da se
pošiljka, uz poduzimanje potrebnih preventivnih postupaka, preveze u drugo
mjesto carinjenja u kojem postoji granična inspekcija zaštite bilja
i odgovarajući skladišni prostor.

Članak 28.

(I) Kad se pri obvezatnom zdravstvenom pregledu pošiljke bilja utvrdi
da je bilje ili ambalaža zaražena karantenskom štetočinjom bilja
ili gospodarski važnom štetočinjom bilja iznad dozvoljenog postotka,
koja se na mjestu uvoza ne može potpuno suzbiti dezinfekcijom ili dezinsekcijom,
granična inspekcija zaštite bilja neće dopustiti uvoz takve
pošiljke, nego će rješenjem narediti da se pošiljka vrati pošiljatelju
ili uništi. Istodobno će narediti poduzimanje preventivnih postupaka
za sprečavanje širenja zaraze. (2) Kad naredi da se pošiljka bilja
vrati pošiljatelju ili uništi, granična inspekcija zaštite bilja
stavit će na popratnu ispravu ili na potvrdu carinarnice o zadržavanju
robe klauzulu: "Zabranjuje se uvoz. Pošiljka je zaražena s..."
uz naznaku karantenske ili određene gospodarski važne štetočinje
bilja. (3) Prisutnost Quadraspidiotus perniciosus (Comst.) na plodovima
voća koje se uvozi ili provozi ne smatra se zarazom u smislu ovoga
Pravilnika.

Članak 29.

Kad granična inspekcija zaštite bilja ocijeni da se utvrđena
zaraza karantenskom štetočinjom bilja ili gospodarski važnom štetočinjom
bilja iznad dozvoljenog postotka može uspješno suzbiti, dopustit će
da se takva pošiljka preveze do najbližeg mjesta na kojem se ti postupci
mogu obaviti uz uvjet: 1. da nije riječ o karantenskoj štetočinji
bilja koja je navedena u Listi karantenskih štetočinja bilja koje
nisu utvrđene na teritoriju Republike Hrvatske (A), 2. da je uvoznik
odabrao pravnu ili Fizičku osobu prema članku 19. Zakona
koja će obaviti dezinfekciju ili dezinsekciju i poduzeti naređene
preventivne postupke, 3. da granična inspekcija zaštite bilja rješenjem
naredi preventivni postupak pri prijevozu pošiljke (dezinsekcija ili dezinfekcija
prijevoznih sredstava, prijevoz pod uvjetima hlađenja i dr.).

Članak 30.

(1) Kad se zdravstvenim pregledom pošiljke bilja utvrdi da pošiljka
bilja nije zaražena karantenskom štetočinjom bilja, a niti gospodarski
važnom štetočinjom bilja iznad dozvoljenog postotka, granična
će inspekcija zaštite bilja po tvrditi da je obavljen obvezatni zdravstveni
pregled pošiljke bilja stavljanjem na carinsku deklaraciju ili prateću
ispravu klauzule: "Pošiljka je pregledana. Uvoz dopušten." (2)
Kad se uvozi pošiljka bilja sukladno članku 35. stavka 1. Zakona,
granična inspekcija zaštite bilja postupit će u skladu sa
stavkom 1. ovoga članka i o uvozu takve pošiljke izvijestiti Ministarstvo.
(3) Kad se utvrdi da pošiljka sredstava za zaštitu bilja koja se uvozi
udovoljava odredbama Zakona granična će inspekcija zaštite
bilja potvrditi da je obavljena kontrola sredstva za zaštitu bilja stavljanjem
na carinsku deklaraciju ili prateću ispravu klauzule:.Uvoz dopušten.

Članak 31.

(1) Radi sprečavanja unošenja uzročnika bakterijske paleži
- Erwinia amylovora (Burill) Winslow et al u Republiku Hrvatsku, zabranjuje
se uvoz živog bilja i njegovih dijelova (osim plodova i sjemena) i provoz
živog bilja i njegovih dijelova kad nisu u zatvorenim prijevoznim sredstvima
(kontejneri, kamioni-hladnjače, vagoni-hladnjače i poštanski
paketi) i provoz s pretovarom, rodova biljaka domaćina bakterijske
paleži navedenih u stavku 2. ovoga članka podrijetlom iz: Armenije,
Bermuda, Belgije, Bosne i Hercegovine, Cipra, Češke, Danske, Egipta,
Francuske, Grčke, Irske, Indije, Izraela, Italije, Jordana, Kanade,
Libanona, Luksemburga, Makedonije, Meksika, Nizozemske, Norveške, Novog
Zelanda, Njemačke, Poljske, Sjedinjenih Američkih Država,
Slovačke, Slovenije, Švedske, Turske, Velike Britanije i bivših
republika Jugoslavije - Crne Core i Srbije, u razdoblju od 16. travnja
do 31. listopada ako su biljke podrijetlom iz zemalja sjeverne polutke
odnosno od 16 listopada do 30. travnja ako su biljke podrijetlom iz zemalja
južne polutke. (2) Biljke domaćini bakterijske paleži, prema ovom
Pravilniku, jesu vrste iz rodova merale (Amelanchier spp.), japanske dunje
(Chaenomeles spp.), dunjarice (Cotoneaster spp.), gloga (Crateegus spp.),
dunje (Cydonia spp.), japanske mušmule (Eriobotrya spp.), jabuke (Malils
spp .), mušmule (Mespilus spp.), glogovice (Pyracantha spp.), kruške (Pyrus
spp.), oskoruše (Sorbus spp.), i Strenvaesia spp. (3) Dopušta se uvoz radi
uzgoja, živog bilja i njegovih dijelova iz stavka 2. ovoga članka
iz nezaraženih područja zemalja iz stavka 1. ovoga članka,
uz praćenje zdravstvenog stanja, u razdoblju od 1. studenog do 15.
travnja kad bilje potječe iz zemalja sjeverne polutke, odnosno od
1. svibnja do 15. listopada kad bilje potječe iz zemalja južne polutke.

Članak 32.

Praćenju zdravstvenog stanja (karantenski nadzor) sadnog materijala
iz uvoza kojim se mogu prenijeti karantenske štetočinje bilja, prisutnost
kojih se ne može utvrditi pri obvezatnom zdravstvenom pregledu (skrivene
zaraze) podliježe i sadni materijal višegodišnjih biljaka prema Prilogu
III koji je sastavni dio ovog Pravilnika.

Članak 33.

Radi sprečavanja unošenja određenih karantenskih štetočinja
bilja u Republiku Hrvatsku, zabranjuje se uvoz i provoz preko teritorija
Republike Hrvatske određenih vrsta bilja i određuje karantenski
nadzor nad biljem čiji je uvoz dopušten, prema Prilogu IV koji je
sastavni dio ovog Pravilnika.

Članak 34.

(1) Pošiljke sadnog materijala višegodišnjih biljaka sukladne članku
29. stavku 1. Zakona uvoze se na temelju prethodnog odobrenja Ministarstva,
uz uvjet da krajnji korisnik posjeduje karantenski objekt za provjeru zdravstvenog
stanja bilja čiji se uvoz zahtijeva. (2) Uvoznik pošiljke iz stavka
1. ovoga članka dužan je Ministarstvu podnijeti pismeni zahtjev
s podacima određenim u Prilogu VI., koji je sastavni dio ovoga Pravilnika,
te priložiti potvrdu Zavoda o ispunjenom uvjetu iz stsvka 1. ovog članka.
(3) Rješenjem Ministarstva se utvrđuje i određuje karantenski nadzor
nad uvoznim pošiljkama bilja iz stavka 1. ovoga članka. (4) Kad
se obvezatnim zdravstvenim pregledom utvrdi da pošiljka bilja iz stavka
1. ovoga članka nije zaražena karantenskom, a ni gospodarski važnom
štetočinjom bilja iznad dozvoljenog postotka, granična inspekcija
zaštite bilja dozvolit će uvoz i izvijestiti Zavod o vrsti, količini,
uvozniku i krajnjem korisniku toga bilja. (5) Zavod je dužan dostaviti
Ministarstvu prvo izvješće o obavljenom zdravstvenom pregledu kod
krajnjeg korisnika u roku od 15 dana nakon primljenog izvješća granične
inspekcije zaštite bilja, a sljedeća izvješća odmah nakon obavljenih
provjera tijekom vegetacije. (6) O obavljanju i završetku provjere zdravstvenog
stanja iz stavka 5. ovoga članka, Zavod izvješćuje Ministarstvo
i krajnjeg korisnika. (7) Posjednik bilja snosi sve troškove praćenja
zdravstvenog stanja, a i eventualne troškove uništavanja bilja, kad se
tim praćenjem otkrije pojava određene karantenske štetočinje
bilja. (8) Iznimno, ako je zdravstveno stanje pošiljke sadnog materijala
višegodišnjih biljaka pratio Zavod kod stranog proizvođača.
sukladno odredbama članka 29. stavka 2. Zakona, sadni materijal
višegodišnjih biljaka uvozi se na temelju prethodnog odobrenja Ministarstva.
Uvoznik takve pošiljke dužan je Ministarstvu podnijeti pismeni zahtjev
s podacima određenim u Prilogu VI., te priložiti potvrdu Zavoda o obavljenom
praćenju zdravstvenog stanja kod stranog proizvođača.
(9) Pošiljke sadnog materijala koje se uvoze na temelju članka 29.
stavka 2. Zakona podliježu obvezatnom zdravstvenom pregledu granične
inspekcije zaštite bilja, a nakon obavljenog pregleda prateće isprave
potvrđuju se stavljanjem klauzule propisane člankom 30. stavkom
1. ovoga Pravilnika.

Članak 35.

Karantenski nadzor (praćenje zdravstvenog stanja), propisan ovim
Pravilnikom, za određene vrste bilja obavlja se na sljedeći način
1. uzgojem bilja na karantenskom objektu u trajanju od jednog vegetacijskog
razdoblja za jednogodišnje biljne vrste ili dva vegetacijska razdoblja
za višegodišnje biljne vrste; 2. provjerom vrste i količine bilja
koja se uzgaja; 3. provjerom zdravstvenog stanja bilja za vrijeme vegetacije,
najmanje dva puta tijekom vegetacijskog razdobIja (srpanj/kolovoz; rujan/listopad),
a prema potrebi i laboratorijskim metodama; 4. provjerom zdravstvenog stanja
ostalih biljaka domaćina karantenskih štetočinja bilja u okolici
od 100 m, a za domaćine bakterijske paleži (Erwinie amylovore) 500
m oko parcele na kojoj se uzgajaju biljke pod karantenskim nadzorom ; 5.
zabranom razmnožavanja i iznošenja bilja i njegovih dijelova s karantenskog
objekta ili premještanja na drugu parcelu u propisanom razdoblju bez odobrenja
Ministarstva.

Članak 36.

(1) Kad na granični prijelaz stigne pošiljka bilja protivno odredbi
članka 31., 33. ili 34. ovoga Pravilnika, granična inspekcija
zaštite bilja će bez zdravstvenog pregleda donijeti rješenje o vraćanju
pošiljke bilja pošiljatelju, a na popratnu ispravu stavit će klauzulu:
"Zabranjen uvoz.." (2) Kad se tijekom pregleda utvrdi da pošiljka
sadrži bilje čiji je uvoz zabranjen ili ograničen, granična
inspekcija zaštite bilja postupit će po odredbi stavka 1. ovoga članka.

Članak 37.

(1) Kad se pošiljka bilja uvozi kontejnerom preko graničnog prijelaza
na kojem se ne obavlja pregled kontejnera, granična inspekcija zaštite
bilja pregledava samo prateće isprave. (2) Kad granična inspekcija
zaštite bilja utvrdi da kontejnersku pošiljku prati propisani fitocertifikat
ili da se radi o pošiljci za koju je određeno da fitocertifikat nije
obvezatan sukladno članku 10. ovoga Pravilnika, granična
inspekcija zaštite bilja odobrit će prijevoz kontejnera pod carinskim
nadzorom do kontejnerskog terminala, stavljanjem klauzule na prateću
ispravu: "Odobrava se prijevoz pod carinskim nadzorom do kontejnerskog
terminala u... Odmah nakon prispijeća izvijestiti graničnu
inspekciju zaštite bilja u..... Pregled nije obavljen." (3) Ako se
utvrdi da pošiljka bilja koja se uvozi kontejnerom nema fitocertifikat
a on je propisan ili ako se iz isprava utvrdi da pošiljka sadrži bilje
čiji je uvoz ili provoz zabranjen ili ograničen sukladno
članku 31. ili 32. ili 33. ovoga Pravilnika, granična inspekcija
zaštite bilja naredit će rješenjem da se pošiljka vrati pošiljatelju
a na popratnu ispravu stavit će klauzulu propisanu u članku
te stavku 1. ili članku 36. ovoga Pravilnika. (4) Kontejneri prema
ovom Pravilniku su kontejneri zatvorenog tipa, teretnog obujma većeg
od 3 m2, namijenjeni prijevozu bilja, koji odgovaraju međunarodnim
standardima za prijevoz robe pod carinskim nadzorom.

Članak 38.

Kad pri obvezatnom zdravstvenom pregledu bilja pri uvozu i provozu granična
inspekcija zaštite bilja posumnja da je nađena opasna vrsta štetočinje
bilja koje nema u Europi, a nije u listama karantenskih štetočinja
bilja, prije završetka pregleda o tome izvješćuje Ministarstvo.

III. OBVEZATNI ZDRAVSTVENI PREGLED BILJA PRI IZVOZU

Članak 39.

1) Kad zemlja uvoznica ili zemlja preko koje se pošiljka bilja provozi
zahtijeva da pošiljka bilja ima fitocertifikat, pošiljatelj bilja dužan
je, u smislu članka 36. stavka 1. Zakona, 24 sata prije utovara
podnijeti pismeni zahtjev za pregled pošiljke i izdavanje fitocertifikata
graničnoj inspekciji zaštite bilja ako ona postoji u mjestu utovara
ili Zavodu, prema obrascu u Prilogu VII., koji je sastavni dio ovoga Pravilnika,
za pošiljku bilja što se izvozi ili reeksportira. (2) Obrazac iz Priloga
VII. stavka 1. ovoga članka može biti zamijenjen zahtjevom izvoznika
ukoliko sadrži sve podatke iz obrasca. (3) Za sjeme i sadni materijal,
pošiljatelj bilja dužan je uz zahtjev za izdavanje fitocertifikata priložiti
svjedodžbu o zdravstvenom stanju usjeva i objekata za proizvodnju sjemenskog
i sadnog materijala tijekom vegetacije. Te pošiljke se obvezatno pregledavaju
u mjestu utovara. (4) Iznimno, kad obvezatni zdravstveni pregled pošiljke
bilja koja se izvozi, osim pošiljke sjemena i sadnog materijala, nije obavljen
u mjestu utovara, izvoznik je dužan u zahtjevu što ga podnosi graničnoj
inspekciji zaštite bilja na graničnom prijelazu, obrazložiti zašto
pregled nije obavljen u mjestu utovara i osigurati sve uvjete za sigurno
i kvalitetno obavljanje obvezatnog zdravstvenog pregleda (pristup do svih
dijelova pošiljke, uzimanje uzoraka i dr.).

Članak 40.

Nakon primitka zahtjeva za izdavanje fitocertifikata sukladno članku
39. stavku 1. ovoga Pravilnika, Zavod ili granična inspekcija zaštite
bilja obavit će pravodobno obvezatni zdravstveni pregled pošiljke
bilja.

Članak 41.

(1) Zdravstveni pregled pošiljke bilja pri izvozu obuhvaća pregled
bilja, ambalaže i prijevoznog sredstva, a u reeksportu i isprava koje prate
pošiljku bilja. (2) Kad se pri zdravstvenom pregledu pošiljke bilja utvrdi
da pošiljka bilja nije zaražena štetočinjom bilja zbog koje je zabranjeno
da se unese u zemlju uvoznicu ili u zemlju kroz koju se provozi, Zavod
ili granična inspekcija zaštite bilja izdat će fitocertifikat.
(3) Fitocertifikat mora biti izdan na dan pregleda a vrijedi najviše 14
dana od dana izdavanja do prelaska granice Republike Hrvatske. (4) Kad
se pri zdravstvenom pregledu pošiljke bilja utvrdi da je pošiljka bilja
zaražena štetočinjom bilja zbog koje je zabranjeno da se unese u
zemlju uvoznicu ili u zemlju kroz koju se provozi ili da prijevozno sredstvo
i ambalaža ne udovoljavaju uvjetima za izvoz, Zavod ili granična
inspekcija zaštite bilja neće izdati fitocertifikat za izvoz takve
pošiljke ili će, u sporazumu s pošiljateljem narediti i druge potrebnije
postupke.

Članak 42.

(1) Fitocertifikat je otiskan prema obrascu u Prilogu I., koji je sastavni
dio ovog Pravilnika, za pošiljke bilja koje se izvoze ili prema obrascu
u Prilogu II., koji je sastavni dio ovog Pravilnika, za pošiljke bilja
koje se reeksportiraju. (2) Obrasci iz stavka 1. ovoga članka tiskaju
se na engleskom jeziku, a na poleđini se tiska odgovarajući tekst
na francuskom, njemačkom i ruskom jeziku. (3) Fitocertifikat se
ispunjava na engleskom, francuskom, njemačkom ili ruskom jeziku,
istim pisaćim strojem ili kompjuterskim pisaćem ili rukom,
čitljivo ispisan tiskanim slovima. Na fitocertifikatu mora biti
pored pečata i potpisa inspektora čitljivo napisano njegovo
ime i prezime.

IV. OBVEZATNI ZDRAVSTVENI PREGLED BILJA I KONTROLA SREDSTAVA
ZA ZAŠTITU BILJA PRI PREVOZU

Članak 43.

(1) Pošiljke bilja koje se provoze preko teritorija Republike Hrvatske
i pretovaruju u druga prijevozna sredstva, osim zrakoplovnih pošiljki i
kontejnera, podliježu obvezatnom zdravstvenom pregledu samo u mjestima
koja su određena za promet bilja preko državne granice. (2) Iznimno,
pošiljke bilja koje se provoze preko teritorija Republike Hrvatske i pretovaruju
u druga prijevozna sredstva, mogu se pregledati i na drugom mjestu na temelju
odobrenja Ministarstva. (3) Pošiljke sredstava za zaštitu bilja koje se
u provozu pretovaruju, mogu se pretovarivati samo uz pismeno odobrenje
granične inspekcije zaštite bilja u kojem će se odrediti mjesto,
vrijeme i drugi uvjeti koji će osigurati bezopasan postupak pretovara
i da ne ostane dio pošiljke nepretovaren. (4) Pretovar pošiljke bilja i
pošiljke sredstava za zaštitu bilja u provozu ne može započeti bez
nazočnosti granične inspekcije zaštite bilja.

Članak 44.

(1) Kad pošiljka bilja koja se provozi i pretovaruje na područje
Republike Hrvatske ulazi u Republiku Hrvatsku na graničnom prijelazu
na kojem se ne obavlja pretovar, granična inspekcija zaštite bilja
pregledat će samo prateće isprave. (2) Kad utvrdi da pošiljka
bilja iz stavka 1. ovoga članka ima fitocertifikat ili da on nije
propisan ovim Pravilnikom, granična inspekcija zaštite bilja odobrava
prijevoz takve pošiljke pod carinskim nadzorom do određenog mjesta
gdje će se izvršiti pretovar i obvezatni zdravstveni pregled takve
pošiljke, stavljanjem klauzule:.Odobrava se prijevoz pod carinskim nadzorom
do mjesta pretovara. Pošiljka nije pregledana. Odmah nakon prispijeća
izvijestiti graničnu inspekciju zaštite bilja u..... (3) Kad se
utvrdi da pošiljka bilja iz savka 1. ovoga članka nema fitocertifikat
bez kojega nije dopušten provoz, ili da fitocertifikat ne udovoljava uvjetima
propisanim bilateralnim ugovorima o zaštiti bilja i Zakonom, odnosno da
pošiljka sadrži vrstu bilja čiji je uvoz i provoz zabranjen ili
ograničen sukladno članku 31. ili 32. ili 33. ovoga Pravilnika,
granična inspekcija zaštite bilja zabranit će provoz pošiljke
bilja i narediti da se ona vrati pošiljatelju, a na prateću ispravu
sastavit će klauzulu: "Zabranjen provoz. Pošiljka je prispjela
bez fitocertifikata" ili "Zabranjen provoz po odredbama članka
31. ili 32. ili 33. ovoga Pravilnika".

Članak 45.

(1) Kad se obvezatnim zdravstvenim pregledom pošiljke bilja iz članka
43. stavka 1. ovoga Pravilnika utvrdi prisutnost karantenske štetočinje,
granična inspekcija zaštite bilja zabranit će rješenjem provoz
pošiljke bilja i narediti da se ona vrati pošiljatelju, a kad utvrdi prisutnost
određene gospodarski važne štetočinje bilja u postotku većem
od dozvoljenog postupit će na isti način ako međunarodnim
uvogovorom o zaštiti bilja nije drugačije određeno te na prateću
ispravu staviti klauzulu "Zabranjen provoz. Pošiljka je zaražena s......"
uz naznaku naziva štetočinje bilja. (2) Pošiljka bilja koja se iz
broda pretovaruje u više željezničkih ili cestovnih prijevoznih
sredstava i obrnuto, i postupno otprema, mora se pretovariti u roku utvrđenom
rješenjem granične inspekcije zaštite bilja, a podliježe pregledu
na početku i tijekom pretovara. (3) Kad se obvezatnim zdravstvenim
pregledom utvrdi da pošiljka nije zaražena karantenskom štetočinjom
bilja ili gospodarski važnom štetočinjom bilja iznad određenoga
postotka, granična inspekcija zaštite bilja stavit će se na
popratnu ispravu klauzulu " Pošiljka je pregledana. Provoz dopušten."
Klauzula se stavlja na carinsku ispravu nakon obavljenog pregleda. (4)
Kad je za vrijeme provoza kroz Republiku Hrvatsku pošiljka bilja oštečena
i kad je potrebno obaviti pretovar, prijevoznik će o tome izvijestiti
najbližu graničnu inspekciju zaštite bilja koja će postupiti
po odredbama ovoga Pravilnika. Troškove koji nastanu u svezi s tim snosi
prijevoznik.

Članak 46.

Kad pri pretovaru pošiljka bilja koja se provozi ostane u mjestu pretovara
neki dio pošiljke, taj se dio mora vratiti u zemlju izvoznicu ili prodati
putem dražbe kad ne prijeti opasnost širenja karantenske štetočinje
bilja ili uništiti. Uništavanje obavlja prijevoznik u nazočnosti
granične in spekcije zaštite bilja.

V. DOPUŠTENI POSTOTAK ZASTUPLJENOSTI ODREÐENIH ŠTETOČINJA
BILJA U POŠILJKAMA BILJA

Članak 47.

U pošiljkama sjemena i sadnog materijala koje se uvoze, prisutnost gospodarski
važnih štetočinja bilja ne smije biti veće od onog koje je
određeno Mjerilima za utvrđivanje zdravstvenog stanja usjeva i
objekata, sjemena i sadnog materijala (članak 77. Zakona).

Članak 48.

(1) Radi zaštite bilja i biljnih proizvoda i skladišta u kojima se oni
čuvaju, određuje se najmanji broj živih kukaca ili grinja u
pošiljkama bilja koje se uvoze pri kojem se pošiljka smatra zaraženom u
smislu ovoga Pravilnika. (2) Pošiljke bilja koje se uvozi za daljnju preradu
smatraju se zaraženima ako je u uzorku uzetom iz pošiljke broj živih kukaca
ili grinja u svim razvojnim oblicima jednak ili veći od broja određenog
u Prilogu VIII, koji je sastavni dio ovoga Pravilnika. (3) Pošiljke bilja
koje se uvozi za ljudsku prehranu a koje se prije stavljanja u promet više
ne prerađuje, pa zbog toga osim dezinsekcije nema drugih mogućnosti
za otklanjanje zaraze kukcima ili grinjama, smatraju se zaraženlma ako
se u uzetom uzorku nađu živi kukci ili grinje bez obzira na vrstu i
brojnost. Ovoj kategoriji pošiljaka bilja pripadaju.i pošiljke: brašna
i drugih proizvoda mlinske industrije, suho voće, povrće i
gljive, konzumne mahunarke i uljarice začinsko i ljekovito bilje
i čajevi. (4) Ako se na graničnom prijelazu ne može sa sigurnošću
odrediti vrsta ili brojnost kuhaca ili grinja ili procijeniti opasnost
od njihova širenja granična inspekcija zaštite bilja može privremeno
zaustaviti uvoz pošiljhe i povjeriti, o trošku uvoznika, laboratorijski
pregled Zavodu. (5) Ako se pregledom nade da je pošiljka zaražena sukladno
stavku 2. ovoga članka, granična inspekcija zaštite bilja
rješenjem će narediti uvozniku da u određenom, roku obavi dezinsekciju
pošiljke.

VI. OSTALI POSTUPCI U ZAŠTITI BILJA PRI UVOZU, IZVOZU I PROVOZU

Članak 49.

Uvoznici, prijevoznici, carina ostale granične inspekcije i granična
inspekcija zaštite bilja dužni su radi sprečavanja širenja i suzbijanja
karantenskih štetočinja bilja za vrijeme obvezatnog zdravstvenog
pregleda provesti preventivne postupke i to: 1. sumnjati na prisutnost
karantenske štetočinje bilja u svakoj pošiljci bilja i uzorku uzetom
iz nje pri uvozu i provozu do završetka zdravstvenog pregleda; 2. spriječiti
otvaranje, pregledavanje i uzimanje uzoraka iz pošiljke bilja bez suglasnosti
granične inspekcije zaštite bilja, osim poštanske pošiljke čiji
sadržaj utvrđuje carinska služba; 3. pregledavati uzorke bilja u radnoj
prostoriji sa priručnom opremom koja se nalazi na graničnom
prijelazu i koja je opremljena za tu svrhu, gdje su osigurani uvjeti za
kvalitetan rad i provođenje preventivnih postupaka protiv širenja karantenskih
štetočinja bilja; 4. spriječiti iznošenje ili slanje nepregledanih
uzoraka bilja sa živim štetočinjama te ako nisu u odgovarajućem
pakiranju kojim je spriječeno širenje štetočinja bilja; 5.
dostavljati uzorke bilja Zavodu sukladno članku 33. stavku 1. Zakona,
uz poduzimanje postupaka osiguranja, kao hitne i vrijednosne pošiljke bilja;
6. upoznati pravne i fizičke osobe koje neposredno sudjeluju u obvezatnom
zdravstvenom pregledu bilja s preventivnim postupcima.

Članak 50.

(1) Radi sprečavanja širenja i radi suzbijanja karantenskih i
određenih gospodarshi važnih štetočinja bilja pri uvozu, izvozu
i provozu, granična insekcija zaštite bilja rješenjem će narediti
dezinfekciju ili dezinsekciju što je provode pravne ili fizičke
osobe u skladu s odredbama članka 19 Zakona. (2) Provedbu postupaha
iz stavka 1. ovoga članka nadzire granična inspekcija zaštite
bilja ili inspekcija zaštite bilja prema mjestu u kojem se ti postupci
provode.

Članak 51.

Smatrat će se da je obavljena dezinsekcija i dezinfekcija drva
bez kore ili s korom kad je drvo osušeno na manje od 20% vlage izražene
u postotku suhe tvari i kad je to po tvrđeno u fitocertifikatu ili
označeno na drvetu odnosno na ambalaži znakom "kiln-dried"
("K.D".) ili drugom međunarodno priznatom oznakom u skladu
s trgovačkom praksom.

Članak 52.

Kad granična inspekcija zaštite bilja rješenjem naredi da se
pošiljka bilja uništi, pošiljku će uništiti uvoznik ili prijevoznik
odnosno njihov zahonski zastupnik u nazočnost granične inspekcije
zaštite bilja i carinskog djelatnika, o čemu se sastavlja zapisnik.

Članak 53.

Granični prijelazi preko kojih se obavlja promet pošiljaka bilja
moraju imati uređaje ili jame za uništavanje bilja. Troškove uništavanja
bilja na graničnim prijelazima za provozne pošiljke snose prijevoznici,
a za uvozne pošiljke - uvoznici.

VII. ZAVRŠNE ODREDBE

Članak 54.

Stupanjem na snagu ovoga Pravilnika prestaje važiti: 1. Pravilnik o
zdravstvenoj kontroli bilja u promet preko državne granice ("Narodne
novine" br. 53/91), 2. Naredba o zabrani i ograničenju uvoza
i provoza pojedinih vrsta bilja radi sprečavanja unošenja bakterijske
plamenjače jabuke i kruške - Erwinie eniylovora (Buri Winslow et
al. ("Narodne novine" br. 53/91), 3. Naredba o poduzimanju mjera
za sprečavanje širenja i iskorjenjivanje bakterijske plamenjače
voćaka ("Narodne novine" br. 53/91), 4. Naredba o zabrani
uvoza i provoza pojedinih vrsta bilja i određivanju karantenskog nadzora
nad pojedini vrstama bilja koje se.uvoze radi uzgoja ("Narodne novine"br.
53/91), 5. Naredba o vrstama sadnog materijala višegodišnjih biljaka iz
uvoza koje podliježu praćenju zdravstvenog stanja kod krajnjeg korisnika
i o uvjetima tog praćenja ("Narodne novine" br. 53/91).

Članak 55.

Ovaj Pravilnik stupa na snagu osmoga dana od da objave u "Narodnim
novinama".

Klasa : 320-20/95-01/20

Urbroj: 525-01-95-1

Zagreb, 24. siječnja 1995.

Ministar poljoprivrede i šumarstva

**Ivica Gaži, dipl. ing.,** v.r.

---

![](dodatni/362540.gif)

![](dodatni/362541.gif)

![](dodatni/362542.gif)

![](dodatni/362543.gif)

![](dodatni/362544.gif)

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 12/1995-236